題欽廟主器時所作登瀛圖
作者：陳造
朝代：宋

paragraphs: 唐家大府開天策，祖廟工歌登七德。
僞王連組𥿊頸歸，山東羞死虬鬚客。
文儒濟濟陪英遊，海內共指登瀛洲。
未妨濫吹一延族，中有謀斷皋伊流。
崇寧聖人撫洪業，黄頭遺種初芽蘗。
青宮進講多暇日，睿情遠覽思才傑。
水墨落紙分毫釐，心融筆忘天運機。
鸞翔鵠峙儼在目，更用褚亮摛辭爲。
天翻地覆人得知，神京北風吹皁旗。
空令便橋乞盟未央酒，盛事拂膺正觀時。
天家所寶君家得，拜手披圖悼今昔。
鼎湖龍去餘弓劍，上林鴈來斷消息。
莫年筆力猶枝梧，慣題七騎陰山圖。
爲君斲句偕畫往，貸我老淚淋衣裾。